**20. napirend**

**E l ő t e r j e s z t é s**

**Révfülöp Nagyközségi Önkormányzat Képviselő-testületének**

**2020. február 10.-én tartandó ülésére.**

**Tárgy: Nemzetközi Balatoni Pontyfogó Kupa, együttműködési megállapodás megkötése.**

**Előterjesztő:** Kondor Géza polgármester

**Előkészítette:** Szakál Norbert műszaki ügyintéző

**Tárgyalja:** Gazdasági, Településfejlesztési és Turisztikai Bizottság

Jogszabállyal nem ellentétes

---------------------------

Előterjesztő Dr.Szabó Tímea

jegyző

**Tisztelt Képviselő-testület!**

Csörgő Tamás versenyszervező a Tematik Kabel Kereskedelmi és Szolgáltató Kft (1012 Budapest, Márvány u. 17. Cg.: 01-09-927890, asz.: 14095009-2-41), mint lebonyolító képviseletében levélben kereste meg Révfülöp Nagyközség Képviselő-testületét, hogy 2020. évben is szeretnék, ha Révfülöp nagyközség horgászatra alkalmas helyszínei is részei lennének a VI. Nemzetközi Balatoni Pontyfogó Kupa sporteseménynek.

A verseny sikeres megrendezéséhez az alábbi területekre lenne szükségük:

1.) Sportközpontok és a kemping közötti területen, 1174/2. hrsz 2 csapat

2.) Szigeti strand területén, 1257 hrsz. 2 csapat

3.) Sporttelep területén, 1258 hrsz. területen 1 csapat

4.) Császtai strand területén, 7/1 hrsz. 3 csapat

5.) Császtai strand jobb oldalán, 9/2. hrsz. 1 csapat

Mindezekre a területekre 2020. április 19. és 2020. április 25. közötti időszakban lenne a szervezőknek szükségük.

Kérelmező beadványában jelezte, hogy a helyszínek rendbetartásáért és a helyi rendelkezések betartatásáért személyes felelősséget vállal.

Csörgő Tamás versenyszervezési igazgató megjegyezte, hogy az idei versenyre 26 ország 250 csapata jelentkezett, így mára Európa legnagyobb pontyfogó horgászversenyévé nőtte ki magát.

Révfülöp Nagyközség Önkormányzata Képviselő-testületének a közterületek használatáról és a közterületek rendjéről szóló 11/2010. (VI. 2.) önkormányzati rendelete 19/F. § (2) bekezdése alapján nemzetközi vagy országos horgászverseny esetén a közterület használati díj 157. 480 Ft + áfa / helyszín, amennyiben a verseny időtartama az egy hetet nem haladja meg. Amennyiben a verseny időtartam az egy hetet meghaladja, az igénybevétel díja 157. 480 Ft + áfa / helyszín / hét. Az (5) bekezdés alapján nemzetközi vagy országos horgászversenyek esetén az (1)-(4) bekezdésben szereplő szabályoktól el lehet térni, amennyiben a horgászverseny megtartásához a Képviselő-testület hozzájárul.

Rendezőnek tudomása van róla, hogy a halgazdálkodás és a hal védelméről szóló 2013. évi CII. törvény 23/D. § értelmében „A nyilvántartott halgazdálkodási vízterületen más által, ellenszolgáltatás ellenében tervezett horgásztatás, horgászvezetés, horgászhely-biztosítás, más horgászati célú szolgáltatás, valamint horgásztábor vagy horgászverseny-szervezés csak a halgazdálkodásra jogosult előzetes hozzájárulásával végezhető”.

Ennek alapján az Önkormányzatnak, mint a horgászhely biztosítójának, valamint a Tematik Kabel Kereskedelmi és Szolgáltató Kft-nek, mint a verseny szervezőjének, a tevékenység megkezdése előtt legalább 30 nappal meg kell keresnie a Balatoni Halgazdálkodási Nonprofit Zrt.-t, mint Balatonon a halgazdálkodási jog jogosultját, hozzájárulás megadása céljából.

Javaslatuk szerint ez az összeg, 5 helyszín és összesen 9 csapat esetében 400.000 Ft + áfa, azaz négyszázezer forint + áfa lenne.

A szervezők hosszú távú céljai között szerepel, hogy Révfülöp még sok évig ennek a rendezvénynek egyik kiemelt helyszíne lehessen.

Kérem a Tisztelt Képviselő-testületet, hogy az előterjesztést megtárgyalni szíveskedjen.

**Határozati javaslat**

**RÉVFÜLÖP NAGYKÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**/2020. (II. 10.) HATÁROZATA**

***Nemzetközi Balatoni Pontyfogó Kupa megrendezéséhez együttműködési megállapodás kötéséről***

Révfülöp Nagyközség Önkormányzata Képviselő-testülete a Tematik Kabel Kft (1012 Budapest, Márvány utca 17.), mint a nemzetközi Balatoni Pontyfogó Kupa szervezője kérelmét megtárgyalta és elfogadta.

Révfülöp Nagyközség Önkormányzata a 2020. április 19. és 2020. április 25. közötti időszakban megrendezésre kerülő Nemzetközi Balatoni Pontyfogó Kupa megrendezéséhez az alábbi területeket biztosítja:

1.) Sportközpontok és a kemping közötti területen, 1174/2. hrsz-ú ingatlan 2 csapat számára

2.) Szigeti strand területén, 1257 hrsz-ú ingatlan 2 csapat számára

3.) Sporttelep területén, 1258 hrsz-ú terület 1 csapat számára

4.) Császtai strand területén, 7/1 hrsz-ú ingatlan 3 csapat számára

5.) Császtai strand jobb oldalán, 9/2. hrsz-ú ingatlan 1 csapat számára

A terület használatáért szervező 400.000 Ft + áfa, azaz négyszázezer forint + áfa használati díjat fizet, amelyet egy összegben fizet meg Révfülöp Nagyközség Önkormányzata által kiállított számla alapján, 2020. április 19-ig.

A képviselő-testület felhívja a kérelmezőt, hogy a verseny lebonyolításához szükséges engedélyek beszerzéséről gondoskodjon, bejelentéseket tegye meg.

A Képviselő-testület felhatalmazza a polgármestert az együttműködési megállapodás megkötésére.

Felelős: Kondor Géza polgármester

Határidő: 2020. március 15.

**EGYÜTTMŰKÖDÉSI MEGÁLLAPODÁS**

Amely létrejött egyrészről a

**Cégnév:** Tematik Kabel Kereskedelmi és Szolgáltató Korlátolt Felelősségű Társaság

**Székhely:** 1012 Budapest, Márvány utca 17.

**Cg.:** 01-09-927890,

**Adószáma:** 14095009-2-41;

**Képviseli:** Székely Ákos ügyvezető;

a továbbiakban: „**Tematik**”)

másrészről a

**Név:** Révfülöp Nagyközség Önkormányzata

**Székhely**: 8253Révfülöp, Villa Filip tér 8.

**Törzsszám**: 733953

**Adószám**: 15733957-2-19

**Képviseli:** Kondor Géza polgármester

a továbbiakban: „**Partner**”),

(továbbiakban Partner és Tematik együtt: „**Felek”**)

között az alábbi feltételekkel.

1. **Előzmények**

A Tematik, mint az alábbiakban meghatározott International Balaton Carp Cup (a „**Verseny**”) operatív szervezője, jogosult jogokat szerezni és kötelezettségeket vállalni, valamint szerződéseket kötni a Verseny tekintetében:

* Verseny neve: International Balaton Carp Cup
* Ideje: 2020. 04. 19 - 25-ig
* Helye: Balaton északi és déli partja
* Jelen szerződéssel érintett település: **Révfülöp**. („**Település**”)

A Felek a Verseny lebonyolításával kapcsolatban az alábbiakban állapodnak meg.

1. **A szerződés tárgya**
   1. A Partner, mint a Település Balaton parti partszakaszai vonatkozásában a tulajdonosi jogok gyakorlója és ezen partszakaszok kezelője kijelenti, hogy támogatja a Verseny megszervezését és lebonyolítását.
   2. A Partner jelen szerződés aláírásával visszavonhatatlanul hozzájárul ahhoz, hogy a Verseny szervezői és résztvevői a Verseny lebonyolítása és a Versenyen való részvétel céljából, a Verseny teljes időtartama alatt [a jelen szerződés 2.6. pontjában meghatározott ellenérték fejben] használják a Partner kezelésében lévő partszakaszokat (az érintett partszakaszok az 1. számú mellékletben kerülnek meghatározásra) és az ott található infrastruktúrát (pl. WC/zuhanyzó, stb.). A Partner vállalja, hogy az infrastruktúrát (amennyiben van) használatra alkalmas állapotban adja át a Tematik részére, aki köteles azt a Verseny végén (a rendes használatból eredő kopást és amortizációt leszámítva) ugyanolyan állapotban visszaszolgáltatni. A Partner a 2.6. pontban meghatározott ellenértéken túl további ellenszolgáltatásra nem jogosult.
   3. A Partner kijelenti és szavatolja, hogy a jelen szerződéssel érintett partszakaszok használatához semmilyen további állami vagy más hatósági, önkormányzati, stb. engedély nem szükséges.
   4. A Partner vállalja, hogy minden rendelkezésére álló eszközzel, a Tematikkal előre egyeztetett módon népszerűsíti a Versenyt partnerei körében.
   5. A Felek kijelentik, hogy jóhiszeműen együttműködnek a Verseny megszervezése és lebonyolítása körében. Ennek érdekében a Partner folyamatos konzultációs lehetőséget biztosít a Tematik számára a Verseny professzionális lebonyolítása érdekében.
   6. A Tematik jelen szerződés szerinti használata ellenértékeként 400.000 Ft + ÁFA (azaz négyszázezer forint plusz ÁFA) területhasználati díjat fizet Partner részére, annak szabályosan kiállított számlája ellenében, azon szereplő fizetési határidőig bezárólag. Amennyiben az ellenérték 0 Ft-ban került megállapításra, úgy számla kiállításra nincs szükség.
   7. A Tematik a Versenyről televíziós összefoglaló adást készít a The Fishing and Hunting Channel elnevezésű televíziós csatornán történő sugárzás céljából. A Versenyről készült televíziós összefoglalóban a Tematik az összefoglaló adás keretei között, lehetőség szerint megjeleníti a Partner települést és ezáltal elősegíti a település népszerűsítését.
2. **A FELEK NYILATKOZATAI**
   1. A Felek képviselői kijelentik, hogy a jelen szerződés aláírására és teljesítésére teljes jogkörrel rendelkeznek.
   2. A Felek mindegyike kijelenti és szavatolja, hogy a jelen szerződésben foglaltak teljesítésére képes, valamint nem kötött olyan szerződést (megállapodást), avagy nem írt alá olyan tartalmú okiratot, amely a jelen szerződésben foglaltak teljesítését veszélyeztetné, ellehetetlenítené, megakadályozná, illetve azzal ellentétben állna. A Partner kijelenti, hogy a Tematikon kívül nem kötött és nem is köt harmadik személlyel olyan megállapodást, amely alapján a partszakasz(ok) használatát a Verseny idejére másnak engedélyezte volna vagy engedélyezné.
   3. A Felek megállapodnak abban, hogy – az alábbi kivétellel – a jelen szerződéssel kapcsolatos jogok harmadik személyre (gazdálkodó szervezetre) engedményezhetők, melyhez azonban a másik Fél előzetes írásbeli hozzájárulásának beszerzése szükséges. Felek megállapodnak abban, hogy a Tematik a jelen szerződésből eredő jogait és kötelezettségeit szabadon, a Partner előzetes írásbeli hozzájárulásának beszerzése nélkül jogosult átruházni és a Verseny megszervezésével és/vagy lebonyolításával kapcsolatban harmadik személyt megbízni, mely nem érinti a jelen megállapodásban foglaltakat.
3. **A SZERZŐDÉS IDŐBELI HATÁLYA**
   1. A jelen szerződés annak Felek által történő aláírásával lép hatályba és a Verseny befejezéséig terjedő határozott időre jön létre, amely időtartam alatt rendes felmondással nem szüntethető meg.
4. **VEGYES RENDELKEZÉSEK**
   1. A Felek lényeges közléseiket írásban - levélben vagy e-mailben - hozzák egymás tudomására.
   2. A Tematik fenntartja a jogot a Verseny 1. pontban rögzített körülményeiben történő változtatásra.
   3. A Felek a jelen szerződéssel kapcsolatban tudomásukra jutott, a másik félre és üzlettársaira vonatkozó valamennyi adatot, tényt és információt üzleti titokként kötelesek megőrizni a jelen szerződés időtartama alatt és annak megszűnését követően is, melyekről harmadik személynek csak és kizárólag a másik Fél előzetes, írásbeli hozzájárulásával adhatnak felvilágosítást. E kötelezettség megszegésével okozott károkért a felek a polgári jog szabályai szerinti kártérítési felelősséggel tartoznak. A jelen korlátozás nem érinti a Tematik azon jogát, hogy a jelen szerződésben foglaltakat a Verseny szervezése során, azzal összefüggésben felhasználja, nyilvánosságra hozza.
   4. Amennyiben a jelen megállapodás bármely rendelkezése érvénytelen lenne, úgy az nem érinti az egész szerződés érvényességét (kivéve, ha ezen rendelkezés nélkül a Felek nem kötötték volna meg a szerződést), s a felek az érvénytelen rész kivételével kötelesek eleget tenni szerződéses vállalásaiknak.
   5. A jelen szerződésből származó bármely jogvita estére a felek a magyar rendes bíróságok hatáskörét és illetékességét ismerik el és kötik ki.
   6. A Felek jelen együttműködési megállapodást pontról pontra haladva értelmezték, a megállapodás tartalmát, mint ügyleti akaratukkal mindenben megegyezőt elfogadták, azt jóváhagyólag aláírták.

Kelt: 2020. ……………………………..

|  |  |
| --- | --- |
| ..................................................................  **Tematik Kábel Kft.**  képviseletében  Székely Ákos  ügyvezető | ....................................................................  **Révfülöp Nagyközség Önkormányzata**    képviseletében  Kondor Géza  Polgármester |